U-I-209/97
Natisni
Opravilna št.:
U-I-209/97
Datum odločitve:
27. 11. 1997
Objavljeno:
OdlUS VI, 160
ECLI:
ECLI:SI:USRS:1997:U.I.209.97
Akt:
Splošni zakon o prekinitvi nosečnosti (Uradni list SFRJ, št. 20/69)
Zakon o zdravstvenih ukrepih pri uresničevanju pravice do svobodnega odločanja o rojstvu otrok (Uradni list SRS, št. 11/77) (ZZUUP)
Izrek:
Pobuda za začetek postopka za oceno ustavnosti Splošnega zakona o prekinitvi nosečnosti in Zakona o zdravstvenih ukrepih pri uresničevanju pravice do svobodnega odločanja o rojstvu otrok se zavrže.
Evidenčni stavek:
Civilna družba za demokracijo in pravno državo ter Združenje za demokracijo javnih glasil kot združenji občanov ne izkazujeta pravnega interesa, ker zakona, ki ju izpodbijata, ne urejata položaja združenj občanov.
Geslo:
Prekinitev nosečnosti (splav).
Načrtovanje družine.
Pravni interes pobudnika kot procesni pogoj za začetek postopka pred Ustavnim sodiščem na podlagi pobude.
Pravna podlaga:
Ustava, 162. čl.
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Civilna družba za demokracijo in pravno državo, Ljubljana Združenje za demokracijo javnih glasil, Ljubljana
Datum vloge:
13. 8. 1997
Vrsta odločitve:
sklep
Vrsta rešitve:
zavrženje
Dokument:
US18607
Dokument v PDF obliki:
U-I-209-97.pdf
114 KB
Prenesite datoteko
U-I-209/97
27.11.1997
S K L E P
Ustavno sodišče je v postopku za preizkus pobude Civilne družbe za demokracijo in pravno državo, Ljubljana, in Združenja za demokracijo javnih glasil, Ljubljana, na seji dne 27. novembra 1997
s k l e n i l o :
Pobuda za začetek postopka za oceno ustavnosti Splošnega zakona o prekinitvi nosečnosti (Uradni list SFRJ, št. 20/69) in Zakona o zdravstvenih ukrepih pri uresničevanju pravice do svobodnega odločanja o rojstvu otrok (Uradni list SRS, št. 11/77) se zavrže.
O b r a z l o ž i t e v
1. Izpodbijana zakona določata zdravstvene ukrepe pri uresničevanju človekove pravice, da svobodno odloča o rojstvu otrok, in omejitve te pravice iz zdravstvenih razlogov. Po stališču pobudnikov naj bi bila ureditev po izpodbijanih zakonih v nasprotju tako s poprejšnjo kot tudi s sedanjo ustavno ureditvijo, zlasti s 17. členom Ustave, po katerem je človekovo življenje nedotakljivo, in s 35.členom Ustave, po katerem je zagotovljena nedotakljivost človekove telesne in duševne celovitosti, njegove zasebnosti ter osebnostnih pravic.
Prekinitev nosečnosti (oziroma kot navajajo pobudniki: splav) naj ne bi bila ustrezna pot k načrtovanju družine, saj naj bi praksa kazala, da načrtovanje družine temelji na socialno indiciranih prekinitvah nosečnosti na zahtevo nosečnice, namesto na kontracepciji, kot sodobnem načinu načrtovanja družine.
Pobudniki predlagajo razveljavitev zakonov v celoti, ker naj bi bil nujen sprejem novih zakonov, v katerih bi bile spoštovane ustavne določbe in upoštevani dosežki znanosti.
2. Procesna predpostavka za dopustnost postopanja in odločanja Ustavnega sodišča je pobudnikov izkaz pravnega interesa.
Pobudniki se zavzemajo za posodobitev zakonske ureditve. Po ustaljeni praksi Ustavnega sodišča mora biti pravni interes neposreden in konkreten. Splošen in abstrakten pravni interes, ki bi ga lahko zastopal kdorkoli, ne zadošča. Ugoditev zahtevku bi morala torej privesti do spremembe pravnega položaja združenj, ki sta dali pobudo. Ker pobudnika izpodbijata zakona, ki ne urejata položaja združenj občanov, do navedene spremembe pravnega položaja ne more priti. S tem ni izpolnjen procesni pogoj, ki ga za začetek postopka na podlagi pobude določata 2. odstavek 162. člena Ustave in 24. člen ZUstS.
3. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Lovro Šturm in sodniki dr. Tone Jerovšek, mag. Matevž Krivic, mag. Janez Snoj, dr. Janez Šinkovec, dr. Lojze Ude, Franc Testen in dr. Boštjan M. Zupančič. Sklep je sprejelo soglasno.
P r e d s e d n i k
dr. Lovro Šturm